Iwissu b'konsegwenzi fuq is-saħħa pubblika jekk ma jitħallewx jaħdmu mingħajr pressjoni
Imtella' Awwissu 20, 2020 - Aġġornata 20 Ta' Awwissu, 2020 7:39am L-Assoċjazzjoni Medika Maltija, il-MAM u l-Assoċjazzjoni tal-Professjonisti tas-Saħħa Pubblika, il-MAPHM qalu li l-kummenti li għamel Direttur tal-Awtorità tat-Turiżmu li biha ta struzzjonijiet lill-istabbilimenti biex iduru mal-avviż legali li għandu l-għan li jipproteġi s-saħħa pubblika, huwa wieħed mill-eżempji kif ċerti gruppi jagħmlu pressjoni biex jippruvaw jimminaw l-isforzi tal-professjonisti tas-saħħa biex jikkontrollaw il-pandemija. Fi stqarrija konġunta, l-assoċjazzjonijiet qalu li dawn huma attakki kontinwi kontra l-professjoni tas-saħħa pubbliku li l-uniku interess tagħha huwa s-saħħa tal-pubbliku. Qalu li ma jistgħux jaħdmu aktar f'ambjent fejn il-ħidma tagħha hija kontinwament imminata u qalu li huma ma jistgħux jinżammu responsabbli għall-falliment tal-Gvern li jagħti prijorità lill-interessi ekonomiċi tal-ftit fuq is-saħħa tal-popolazzjoni. Qalu li wara l-ħidma li saret biex il-pandemija tinżamm taħt kontrol, ittieħdu deċiżjonijiet li wasslu biex issa hemm żieda qawwija fil-każijiet. Saħqu li l-coronavirus huwa theddida reali kontra l-mod kif ngħixu u jekk ma nikkontrollawx, se nibqgħu nitilfu l-kontroll u nispiċċaw f'sitwazzjoni agħar minn dik li ninsabu fiha bħalissa. Qalu li huwa għalhekk li t-tobba, għajr dawk li jaħdmu fiċ-ċentri tal-iswabbings, se jkunu qed jipprotestaw kontra l-mod kif il-Gvern qed jimmaniġja l-imxija billi jistrajkaw bejn it-8 a.m. u d-9 a.m. il-Ħamis 20 ta' Awwissu 2020. Temmew jgħidu li jekk l-awtoritajiet tas-saħħa pubblika ma jitħallewx jaħdmu mingħajr influwenzi u pressjoni, se jkun hemm konsegwenzi fuq is-saħħa tal-popolazzjoni. It-tobba fis-saħħa pubblika bi strajk ta' siegħa għada